CELEX: 32007R0610
Language: sk
Date: 2007-06-01 00:00:00
Title: Nariadenie Komisie (ES) č. 610/2007 z  1. júna 2007 , ktorým sa mení a dopĺňa nariadenie (ES) č. 1725/2003, ktorým sa prijímajú určité medzinárodné účtovné štandardy v súlade s nariadením Európskeho parlamentu a Rady (ES) č. 1606/2002, pokiaľ ide o interpretáciu 10 Výboru pre výklad medzinárodného finančného výkazníctva (IFRIC) (Text s významom pre EHP)

2.6.2007   
            
            
               SK
            
            
               Úradný vestník Európskej únie
            
            
               L 141/46
            
         
      NARIADENIE KOMISIE (ES) č. 610/2007
   z 1. júna 2007,
   ktorým sa mení a dopĺňa nariadenie (ES) č. 1725/2003, ktorým sa prijímajú určité medzinárodné účtovné štandardy v súlade s nariadením Európskeho parlamentu a Rady (ES) č. 1606/2002, pokiaľ ide o interpretáciu 10 Výboru pre výklad medzinárodného finančného výkazníctva (IFRIC)
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných štandardov (1), a najmä na jeho článok 3 ods. 1,
   keďže:
   
               (1)
            
            
               Nariadením Komisie (ES) č. 1725/2003 (2) boli prijaté určité medzinárodné štandardy a interpretácie, ktoré existovali k 14. septembru 2002.
            
         
               (2)
            
            
               Výbor pre výklad medzinárodného finančného výkazníctva (IFRIC) uverejnil 20. júla 2006 interpretáciu 10 IFRIC Finančné
                  vykazovanie v priebehu účtovného roka a zníženie hodnoty majetku, ďalej len „IFRIC 10“. V IFRIC 10 sa vysvetľuje, že straty zo zníženia hodnoty goodwillu a určitých finančných aktív (majetkových nástrojov „k dispozícii na predaj“ a nekótovaných majetkových nástrojov účtovaných v reálnej hodnote), ktoré sa uznali v priebežnej účtovnej závierke, sa nesmú zrušiť v nasledujúcej priebežnej alebo ročnej účtovnej závierke. Interpretácia bola potrebná pre zjavný rozpor medzi požiadavkami Medzinárodného účtovného štandardu (IAS) 34 Finančné vykazovanie v priebehu účtovného roka a požiadavkami IAS 36 Zníženie hodnoty majetku a ustanoveniami o znížení hodnoty určitých finančných aktív v štandarde IAS 39 Finančné nástroje: Vykazovanie a oceňovanie.
            
         
               (3)
            
            
               Konzultácia so skupinou expertov (TEG) Európskej poradnej skupiny pre finančné výkazníctvo (EFRAG) potvrdzuje, že IFRIC 10 spĺňa technické kritériá na prijatie stanovené v článku 3 ods. 2 nariadenia (ES) č. 1606/2002.
            
         
               (4)
            
            
               Nariadenie (ES) č. 1725/2003 by sa preto malo zodpovedajúcim spôsobom zmeniť a doplniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre účtovníctvo,
            
         PRIJALA TOTO NARIADENIE:
   Článok 1
   Do prílohy k nariadeniu (ES) č. 1725/2003 sa vkladá interpretácia 10 Výboru pre výklad medzinárodného finančného výkazníctva (IFRIC) Finančné vykazovanie v priebehu účtovného roka a zníženie hodnoty majetku, uvedená v prílohe k tomuto nariadeniu.
   Článok 2
   Všetky spoločnosti začnú uplatňovať interpretáciu IFRIC 10 uvedenú v prílohe k tomuto nariadeniu najneskôr od prvého dňa svojho finančného roka 2007 s výnimkou spoločností, ktorých finančný rok sa začína v novembri alebo decembri. Tie začnú IFRIC 10 uplatňovať najneskôr od prvého dňa svojho finančného roka 2006.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. júna 2007
      
         
            Za Komisiu
         
         Charlie McCREEVY
         
         
            člen Komisie
         
      
   
   
      (1)  Ú. v. ES L 243, 11.9.2002, s. 1.
   
      (2)  Ú. v. EÚ L 261, 13.10.2003, s. 1. Nariadenie naposledy zmenené a doplnené nariadením (ES) č. 1329/2006 (Ú. v. EÚ L 247, 9.9.2006, s. 3).
   
      PRÍLOHA
      MEDZINÁRODNÉ ŠTANDARDY FINANČNÉHO VÝKAZNÍCTVA
      
                  „IFRIC 10
               
               
                  Interpretácia IFRIC 10 Finančné vykazovanie v priebehu účtovného roka a zníženie hodnoty majetku“
               
            
         „Reprodukcia povolená v rámci Európskeho hospodárskeho priestoru. Všetky existujúce práva vyhradené mimo EHP, s výnimkou práva reprodukovania na účely osobného použitia alebo iného riadneho nakladania. Ďalšie informácie je možné získať od IASB na internetovej stránke www.iasb.org“
      
      INTERPRETÁCIA 10 IFRIC
      Finančné vykazovanie v priebehu účtovného roka a zníženie hodnoty majetku
      Referenčné dokumenty
      
                  —
               
               
                  Štandard IAS 34 Finančné vykazovanie v priebehu účtovného roka
                  
               
            
                  —
               
               
                  Štandard IAS 36 Zníženie hodnoty majetku
                  
               
            
                  —
               
               
                  Štandard IAS 39 Finančné nástroje: Vykazovanie a oceňovanie
                  
               
            Súvislosti
      
                  1.
               
               
                  Od podniku sa vyžaduje, aby ocenil zníženie hodnoty goodwillu ku každému dátumu vykazovania, aby ocenil investície do majetkových nástrojov a finančného majetku účtované v reálnej hodnote za zníženie hodnoty ku každému dátumu súvahy, a ak to bude potrebné, aby v súlade s IAS 36 a IAS 39 vykázal stratu zo zníženia hodnoty majetku k tomu dátumu. Avšak pri nasledujúcom vykazovaní alebo nasledujúcom dátume súvahy sa podmienky mohli zmeniť tak, že strata zo zníženia hodnoty majetku by sa znížila alebo by k nej nedošlo, keby sa ocenenie zníženia straty majetku uskutočnilo len v ten deň. Táto interpretácia poskytuje usmernenie k tomu, či by sa takéto straty zo zníženia majetku niekedy mali zrušiť.
               
            
                  2.
               
               
                  Táto interpretácia rieši vzájomné pôsobenie požiadaviek štandardu IAS 34 a vykazovanie straty zo zníženia hodnoty goodwillu v štandarde IAS 36 a určitým finančným majetkom v štandarde IAS 39 a účinkom tohto vzájomného pôsobenia na budúce finančné vykazovanie v priebehu účtovného roka a ku dňu ročnej účtovnej závierky.
               
            Predmet
      
                  3.
               
               
                  V IAS 34 ods. 28 sa vyžaduje, aby podnik uplatňoval vo svojej účtovnej závierke v priebehu účtovného roka tie isté účtovné zásady, aké použil v ročnej účtovnej závierke. Tiež sa uvádza, že „frekvencia podnikového vykazovania (ročne, polročne alebo štvrťročne) by nemala ovplyvniť oceňovanie jeho ročných výsledkov. Na dosiahnutie tohto cieľa by sa na účely vykazovania v priebehu účtovného roka malo oceňovanie uskutočňovať na ročnom základe“.
               
            
                  4.
               
               
                  V IAS 36 ods. 124 sa uvádza, že „strata zo zníženia hodnoty vykázaná za goodwill sa v nasledujúcom období neruší“.
               
            
                  5.
               
               
                  V IAS 39 ods. 69 sa uvádza, že „straty zo zníženia hodnoty vykazované v zisku alebo strate, týkajúce sa investície do majetkového nástroja, ktoré sú klasifikované ako k dispozícii na predaj, nemožno zrušiť v zisku alebo strate“.
               
            
                  6.
               
               
                  V IAS 39 v ods. 66 sa vyžaduje, že stratu zo zníženia hodnoty finančného majetku účtovanú v reálnej hodnote (ako napr. strata zo zníženia hodnoty nekótovaného majetkového nástroja, ktorý nie je účtovaný v reálnej hodnote z dôvodu, že sa jeho reálna hodnota nedá spoľahlivo oceniť) nemožno zrušiť.
               
            
                  7.
               
               
                  Táto interpretácia rieši túto otázku:
                  Mal by podnik zrušiť straty zo zníženia hodnoty majetku vykázané v priebehu účtovného roka z goodwillu a investícií do majetkových nástrojov a do finančného majetku účtované v reálnej hodnote, keby sa strata nevykázala, alebo by sa vykázala menšia strata, keby sa ocenenie zníženia majetku uskutočnilo až k dátumu nasledujúcej súvahy?
               
            Konsenzus
      
                  8.
               
               
                  Podnik nesmie zrušiť stratu zo zníženia hodnoty majetku vykázanú v priebehu účtovného roka, pokiaľ ide o goodwill alebo investíciu či už do majetkového nástroja, alebo finančného majetku účtovanú v reálnej hodnote.
               
            
                  9.
               
               
                  Podnik nesmie analogicky rozšíriť tento konsenzus na ostatné oblasti prípadného konfliktu medzi IAS 34 a inými štandardmi.
               
            Dátum nadobudnutia účinnosti a prechodné ustanovenie
      
                  10.
               
               
                  Podnik uplatňuje túto interpretáciu v ročnom účtovnom období, ktoré sa začína 1. novembra 2006 alebo neskôr. Podporuje sa skoršie uplatňovanie. Ak podnik uplatňuje túto interpretáciu v období, ktoré sa začalo pred 1. novembrom 2006, musí túto skutočnosť uviesť. Podnik uplatňuje túto interpretáciu na goodwill v budúcnosti odo dňa, keď prvýkrát uplatnil IAS 36; uplatňuje interpretáciu na investície do majetkových nástrojov alebo do finančného majetku účtované v reálnej hodnote v budúcnosti odo dňa, keď prvýkrát uplatnil vykazovacie kritériá štandardu IAS 39.